NARIADENIE KOMISIE (ES) č. 1107/2004
z 11. júna 2004,
ktorým sa mení a dopĺňa nariadenie (ES) č. 708/98 v oblasti maximálnych množstiev tretej intervenčnej tranže na hospodársky rok 2003/2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3072/95 z 22. decembra 1995 o spoločnej organizácii trhu s ryžou (1) najmä na jeho článok 8 bod b),
so zreteľom na nariadenie Rady (ES) č. 1785/2003 z 29. septembra 2003 o spoločnej organizácii trhu s ryžou (2) a najmä na jeho článok 32 odseky 2 a 3,
keďže:
(1)
Nariadenie Komisie (ES) č. 708/98 z 30. marca 1998 o prevzatí nelúpanej ryže intervenčnými agentúrami a stanovení korekčných množstiev a o zvýšeniach a zníženiach ceny, ktorá sa má uplatňovať (3) stanovilo podmienky prevzatia nelúpanej ryže intervenčnými agentúrami.
(2)
Nariadenie (ES) č. 1785/2003 obmedzilo množstvá ryže, ktoré môžu získať intervenčné agentúry medzi 1. aprílom a 31. júlom 2004 na 100 000 ton. Tieto množstvá môžu byť zmenené na základe bilancie odrážajúcej situáciu na trhu.
(3)
Ukázalo sa, že v mnohých členských štátoch sú ponúknuté intervenčné množstvá ďaleko vyššie ako množstvá uvedené v prílohe IV nariadenia (ES) č. 708/98. Z tohto dôvodu je potrebné, s prihliadnutím na situáciu na trhu vyplývajúcu z uvedenej bilancie, zvýšiť tieto množstvá na 45 000 ton a zmeniť maximálne množstvá tretej intervencie na hospodársky rok 2003/2004.
(4)
V dôsledku toho je potrebné zmeniť a doplniť nariadenie (ES) č. 708/98.
(5)
Opatrenia uvedené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
V prílohe IV nariadenia (ES) č. 708/98 v kolónke „tranža č. 3“ je číslica „0“ nahradená číslicou „45 000“.
Článok 2
Toto nariadenie nadobúda účinnosť nasledujúci deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 11. júna 2004